NatJoints gereed vir moontlike oproerPolisiebeamptes tydens oproer in KwaZulu-Natal (Julie 2021) (Foto: Phill Magakoe/AFP) Wetstoepassers is op hoë gereedheidsgrondslag geplaas deur die nasionale gesamentlike en operasionele intelligensiestruktuur (NatJoints) om maatreëls in plek te kry om die veiligheid en sekuriteit van Suid-Afrikaners te verseker te midde van dreigemente oor ŉ “national shutdown” op 23 Augustus (Maandag). “Die NatJoints is bewus van aanhitsende boodskappe op verskeie sosialemediaplatforms wat geweld wil bevorder,” sê lt.genl. Robert Netshiunda, woordvoerder van NatJoints. “Diegene wat vir dié boodskappe verantwoordelik is, word gewaarsku dat dit ŉ strafregtelike oortreding is om geweld aan te hits. Lede van die publiek word ook gewaarsku om nie sulke verdelende boodskappe te versprei nie.” Daar is ook ŉ ander groep boodskappe wat versprei word waar mense sal mobiliseer in reaksie op ŉ moontlike landswye sluiting. “Die publiek word gemaan om nie te reageer op enige versoek vir geweld of misdaad nie. Hulle word ontmoedig om deel te neem aan enige aktiwiteit wat die wet oortree of die outoriteit van die staat ondermyn.” Netshiunda sê ŉ beroep word op gemeenskapspolisiëringsforums en soortgelyke sub-forums gedoen om met die polisie saam te werk, “soos wat hulle gewoonlik doen”, en die gemeenskap te mobiliseer teen enige vorm van wetteloosheid. “Wetsgehoorsame burgers kan gerus wees dat die NatJoints die dreigemente in ŉ ernstige lig beskou. Sekuriteitsmagte is op hoë gereedheid en staan reg om stabiliteit in die land en die veiligheid en sekuriteit van Suid-Afrikaners te verseker.” Die NatJoints herinner ook die publiek daaraan dat Suid-Afrika steeds op inperkingsvlak 3 is en versoek maksimum voldoening aan die regulasies en Covid-19-gesondheidsprotokol. Huidige buitemuurse byeenkomste word beperk tot 100 persone. Die redes vir die moontlike oproerigheid word glo toegeskryf aan eise dat pres. Cyril Ramaphosa moet bedank; betogers wat gekant is teen die gebruik van Covid-19-entstof; konflik van faksies in die ANC; ŉ gebrek aan gratis onderwys; en die BlackLivesMatter-beweging. Na bewering beplan lede van die ANC, die ANC-jeugliga, die MKMVA, SAKP en Sanco om aan die betoging deel te neem.